CELEX: 32010R0310
Language: bg
Date: 2010-04-09 00:00:00
Title: Регламент (ЕС) № 310/2010 на Комисията от 9 април 2010 година относно класирането на някои стоки в Комбинираната номенклатура

15.4.2010   
            
            
               BG
            
            
               Официален вестник на Европейския съюз
            
            
               L 94/27
            
         РЕГЛАМЕНТ (ЕС) № 310/2010 НА КОМИСИЯТА
   от 9 април 2010 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или която добавя допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението, следва да бъдат класирани по кодовете по КН, посочени в колона 2, на основание на посоченото в колона 3 от същата таблица.
            
         
               (4)
            
            
               Уместно е да се предвиди обвързващата тарифна информация, издадена от митническите органи на държавите-членки във връзка с класирането на стоки в Комбинираната номенклатура, която обаче не е в съответствие с настоящия регламент, да може да продължи да бъде ползвана от титуляря за срок от три месеца съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2).
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура по кода по КН, посочен в колона 2 от същата таблица.
   Член 2
   Обвързващата тарифна информация, издадена от митническите органи на държавите-членки, която не е в съответствие с настоящия регламент, може да продължи да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 9 април 2010 година.
      
         
            За Комисията, от името на председателя,
         
         Algirdas ŠEMETA
         
            Член на Комисията
         
      
   
   
      (1)  ОВ L 256, 7.9.1987 г., стр. 1.
   
      (2)  ОВ L 302, 19.10.1992 г., стр. 1.
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Апарат, който прилича на стационарен детектор, използван на контролните пунктове на летищата (т.нар. „масспектрометър“). Апаратът е предназначен за детекция на забранени вещества, като експлозиви и наркотици, чрез определяне на подвижността на йоните по метода „Ion Trap Mobility Spectrometry“ (ITMS).
                  Анализът се извършва въз основа на проби от въздух, които преминават през полупропусклива мембрана и навлизат в йонизационна камера, където йонен източник излъчва бета-частици, в резултат на което се формират йони в газовата фаза. След това йонизираният газ се изтласква в тръба, където под въздействието на електрическо поле йоните се ускоряват към електрод — колектор. След това пробата се анализира въз основа на времето, което е било необходимо на йоните, за да достигнат колектора. По този начин апаратът отделя йонизираните пари, като след това измерва подвижността на йоните под въздействието на електрическо поле.
                  Апаратът не използва оптични лъчения.
               
               
                  9027 80 17
               
               
                  Класирането се определя от разпоредбите на Общите правила 1 и 6 за тълкуване на Комбинираната номенклатура и от описанието на кодове по КН 9027, 9027 80 и 9027 80 17.
                  Изключва се класиране в позиция 9022 като апарат, използващ бета-излъчвания, тъй като излъчванията се използват само в подготвителната фаза за йонизиране на пробата преди анализа. Излъчванията представляват само началната фаза на процеса на химичния анализ, в който се използва технологията спектрометрия.
                  Апаратите за физични или химични анализи — спектрометри — са изрично посочени в позиция 9027.
                  Тъй като апаратите не използват оптични лъчения (ултравиолетови, видими, инфрачервени), те следва да бъдат класирани в код по КН 9027 80 17 като други апарати за физични или химични анализи.